2019 jylǵy 20 qarasha 13:05
NUR-SULTAN. QazAqparat – Bıyl Qaraǵandy, Jezqazǵan, Temirtaý qalalarynda jalpy 398 úıdiń turǵyndaryna gaz beriledi. Bul týraly búgin Úkimet úıindegi baspasóz máslıhatynda QR Energetıka vıtse-mınıstri Murat Júrebekov aıtty, dep habarlaıdy QazAqparat tilshisi.
«Qaraǵandy oblysynyń ákimdigi avtomattandyrylǵan gaz taratý stansasynan Qaraǵandy, Temirtaý jáne Jezqazǵan qalalaryna gaz qubyryn burý jáne taratý jelilerin salýdy qarastyryp otyr. Qaraǵandy oblysynda gaz taratý jelisin salý úshin bıyl respýblıkalyq bıýdjetten 2,4 mlrd teńge bólingen. Onyń 1 mlrd teńgesi Qaraǵandy, 1 mlrd teńgesi Jezqazǵan, 400 mln teńgesi Temirtaý qalasyna jumsalady», - dedi vıtse-mınıstr.
Onyń dereginshe, 3 qalada da merdiger uıym aıqyndalyp, olar qurylys-montajdaý jumystaryn bastap ketti. Qaraǵandy qalasyna 38 shaqyrym nemese josparlanǵan qubyrdyń 90 paıyzy jetkizildi. Al Jezqazǵan qalasyna josparlanǵan qubyr ónimderi 100 paıyz jetkizilip, onyń 66 paıyzy dánekerlengen. Temirtaý qalasyna da qubyr ónimderi 100 paıyz jetkizilip, 50 paıyzdan astamy dánekerlenip úlgerdi.
«Qaraǵandy oblysynyń ákimdigi jyl sońyna deıin Jezqazǵanda - 148, Temirtaýda - 100, Qaraǵandyda 150 úıdiń turǵyndaryna gaz qosýdy josparlap otyr. Tolyqtaı alǵanda, Qaraǵandy oblysy ákimdiginiń aqparatyna sáıkes, 1-kezeń qurylysyn aıaqtaý 2020 jyldyń mamyryna josparlanǵan», - dedi Murat Júrebekov.
Basty sózder: Qaraǵandy oblysy, QR Energetıka mınıstrligi, Prezıdent tapsyrmalary , Aımaq,